“นนทบุรี” ขยายเวลาปิดตลาดสด หลังพบติดเชื้อ “โควิด” เพิ่ม 102 ราย
“นนทบุรี” ขยายเวลาปิดตลาดสด หลังพบติดเชื้อ “โควิด” เพิ่ม 102 คน ทำให้มียอดผู้ป่วยสะสม 7,094 และเสียชีวิตสะสม 63 ราย
7 มิ.ย. 2564

ผู้สื่อข่าวรายงานว่า ศูนย์ข้อมูล COVID-19 จังหวัดนนทบุรี รายงานสถานการณ์การแพร่ระบาดของโรคไวรัสโควิด-19 วันที่ 6 มิ.ย.64 พบผู้ป่วยยืนยันติดเชื้อโควิด-19 รายใหม่เพิ่ม 102 ราย ทำให้มียอดผู้ป่วยสะสมรวม 7,094 ราย รักษาหายแล้ว 4,760 ราย ยังรักษาตัวอยู่ในโรงพยาบาล 2,271 ราย และเสียชีวิตสะสม 63 ราย
โดยผู้ติดเชื้อรายใหม่เป็นเพศหญิง 57 ราย เพศชาย 45 ราย, มีอาการ 48 ราย และไม่มีอาการ 54 ราย เป็นต่างชาติ 11 ราย (เมียนมา 9 ราย ลาว 1 ราย และกัมพูชา 1 ราย) สาเหตุติดเชื้อที่สำคัญมาจากแคมป์คนงาน ครอบครัว สถานที่ทำงาน และตลาด
นอกจากนี้ คณะกรรมการโรคติดต่อจังหวัดนนทบุรี ที่มีนายสุจินต์ ไชยชุมศักดิ์ ผู้ว่าราชการจังหวัดนนทบุรี เป็นประธาน ได้มีคำสั่งขยายเวลาปิดตลาดสดสมบัติ ต่อเนื่องไปจนถึง 21 มิ.ย.64, ตลาดสดเทศบาลนครนนทบุรี (บางส่วน) ปิดต่อเนื่องออกไปจนถึงวันที่ 14 มิ.ย.64 หรือจนกว่าจะผ่านการตรวจประเมินตามมาตรฐานของกระทรวงสาธารณสุข รวมทั้งห้ามตั้งแผงค้าบนบาทวิถี ถนน ซอย ทางเดินเท้า และพื้นที่อื่นๆ โดยเด็ดขาด
ยกเว้นบางส่วนที่ให้เปิดบริการได้ตั้งแต่วันที่ 8 มิ.ย.64 จะอนุญาตให้ขายสินค้าได้เฉพาะบริเวณด้านในตลาด อาคารพาณิชย์ และแผงค้าที่เทศบาลนครนนทบุรีกำหนดไว้เท่านั้น